REGLEMENTĂRI PRIVIND ORGANIZAREA ŞI FUNCŢIONAREA AGENŢIILOR DE PLĂŢI ŞI INTERVENŢIE PENTRU AGRICULTURĂ ÎN STATE MEMBRE ALE UNIUNII EUROPENE


ABSTRACT

Politica agricolă comună (PAC) este cea mai importantă politică comună a Uniunii Europene.
Prin urmare, este de o importanţă vitală să existe sisteme de gestionare şi de verificare capabile să ofere garanţiile necesare că sumele sunt cheltuite în mod corespunzător şi că plăţile efectuate neregulamentar sunt identificate şi recuperate.

La nivel european, cheltuielile agricole sunt finanţate din două fonduri care intră în componenţa bugetului general al UE: Fondul European de Garantare Agricolă (FEGA), care finanţează plăţile directe către agricultori şi măsurile de reglementare a pieţelor agricole, precum intervenţii şi restituiri la export, în timp ce Fondul European Agricol pentru Dezvoltare Rurală (FEADR) finanţează programele de dezvoltare rurală ale statelor membre.
Aceste două fonduri au fost create prin Regulamentul (CE) nr. 1290/2005 al Consiliului din 21 iunie 2005 privind finanţarea politicii agricole comune
, care a stabilit un cadru legal unic pentru finanţarea cheltuielilor, în baza politicii agricole comune (PAC). Potrivit reglementărilor de bază în materie, Comisia răspunde de gestionarea celor două fonduri europene. 

De regulă, Comisia nu efectuează plăţi direct către beneficiari. Conform principiului gestionării comune, această sarcină este delegată statelor membre care acţionează  prin intermediul celor 85 de agenţii de plăţi naţionale sau regionale. Înainte ca agenţiile de plăţi să poată solicita fonduri de la bugetul UE, acestea trebuie acreditate pe baza criteriilor stabilite de Comisie
.
Lucrarea prezintă aspecte legate de organizarea şi funcţionarea Agenţiilor de plăţi şi intervenţie în agricultură din următoarele state membre UE: Belgia, Bulgaria, Cehia, Danemarca, Estonia, Finlanda, Franţa, Germania, Irlanda, Italia, Polonia, Portugalia, România, Spania, Ungaria.

Consideraţii generale

Potrivit prevederilor art.6 alin.(1) şi (3) din Regulamentul (CE) nr. 1290/2005 al Consiliului, sunt agenţii de plată, departamentele sau organismele statelor membre care, în privinţa plăţilor efectuate de ele şi a modului de comunicare şi păstrare a informaţiilor, prezintă suficiente garanţii că:
- eligibilitatea cererilor şi, în cadrul dezvoltării rurale, procedura de alocare a ajutoarelor, precum şi conformitatea lor cu regulile comunitare se verifică înainte de autorizarea plăţilor;
- se păstrează o evidenţă corectă a plăţilor;
- se efectuează verificările stabilite de legislaţia comunitară;
- documentele se depun în intervalul şi în formatul stipulate de legile comunitare;
- documentele sunt accesibile şi păstrate într-o manieră care să asigure integralitatea, valabilitatea şi lizibilitatea de-a lungul timpului, inclusiv pentru documentele pe suport electronic în înţelesul regulilor comunitare.
Cu excepţia plăţilor reprezentând sprijin comunitar, executarea acestor sarcini poate fi delegată.
În cazul în care sunt acreditate mai multe agenţii de plată, Comisiei i se comunică de către statele membre detaliile despre departamentul sau organismul căruia îi sunt atribuite următoarele sarcini:
- culegerea informaţiilor ce urmează a fi puse la dispoziţia Comisiei şi trimiterea acestor informaţii către Comisie;
- promovarea aplicării armonizate a regulilor comunitare.

În ceea ce priveşte organismele de certificare, acestea pot fi o persoană juridică publică sau privată, desemnată de statul membru în vederea certificării veridicităţii, caracterului complet şi corectitudinii conturilor agenţiei de plăţi acreditate, ţinând cont de sistemele de control şi gestionare stabilite.
Pentru a fi acreditată, o agenţie de plăţi, aşa cum e definită de Art. 6(1) al Regulamentului (CE) 1290/2005 al Consiliului, trebuie să aibă o organizare administrativă şi un sistem de control intern în concordanţă cu criteriile de acreditare stabilite de regulamentul menţionat, şi anume:
- mediul intern: structura organizatorică, standardul privind resursele umane, delegarea.

- activităţile de control: proceduri pentru autorizarea plăţilor, proceduri de plată, proceduri contabile, proceduri privind avansuri şi garanţii, proceduri referitoare la datorii, piste de audit.
- informarea si comunicarea: securitatea sistemelor informatice, comunicarea.
- monitorizarea: monitorizări permanente prin activităţi de control intern, evaluări separate printr-un serviciu de audit intern.
Statele membre pot stabili criterii adiţionale pentru a lua în considerare mărimea, responsabilităţile şi alte caracteristici particulare ale agenţiei de plăţi.
Pentru fiecare agenţie de plăţi, statul membru desemnează o autoritate la nivel ministerial cu competenţă în emiterea şi retragerea acreditării agenţiei. Comisia trebuie informată despre această autoritate.
Dacă autoritatea competentă nu este satisfacută de modul de îndeplinire de către agenţia de plăţi a criteriilor de acreditare, aceasta va comunica agenţiei instrucţiuni care precizează condiţiile pe care trebuie să le îndeplinească agenţia, înainte ca acreditarea să fie acordată.
Cu toate acestea, agenţiile de plăţi nu răspund de efectuarea plăţilor către beneficiari. 
Înainte de aceasta, ele trebuie să se asigure, acţionând individual sau prin intermediul unor organisme delegate, că cererile de finanţare sunt eligibile. 
Cheltuielile efectuate de agenţiile de plăţi sunt rambursate apoi, statelor membre de către Comisie, lunar în cazul Fondului European de Garantare Agricolă (FEGA) şi trimestrial în cazul Fondului European Agricol pentru Dezvoltare Rurală (FEADR). Aceste rambursări fac obiectul unor corecţii ulterioare pe care Comisia le poate face în cadrul procedurilor de verificare a conturilor.
Alte acte comunitare care reglementează agenţiile de plăţi şi intervenţii în agricultură şi acreditarea acestora, fondurile europene pentru finanţarea celtuielilor agricole, precum şi schemele de sprijin pentru agricultori în cadrul politicii agricole comune sunt:
· Regulamentul Comisiei (CE) nr. 885/2006 din 21 iunie 2006 de stabilire a normelor comunitare detaliate pentru aplicarea Regulamentului Consiliului nr. 1290/2005 privind acreditarea agenţiilor de plăţi şi a altor organisme şi lichidarea conturilor FEGA şi FEADR

· Regulamentul (CE) nr. 1198/2006 al Consiliului din 27 iulie 2006 privind Fondul European pentru Pescuit

· Regulamentul Cosiliului (CE) nr. 1782/2003 din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori şi de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr.1254/1999, (CE) nr. 1673/2000, (CEE) nr. 2358/71 şi (CE) nr. 2529/2001
.
BELGIA

Biroul pentru Intervenţie şi Restituţii
 (Bureau d’Intervention et de Restitution Belge)

Cadrul legal

Legea din 10 noiembrie 1967 privind înfiinţarea Biroului pentru Intervenţie şi Restituţii

Legea din 7 iulie 2002 privind modificarea statutului BIRB
(Moniteur Belge du 25 septembre 2002)

Legea din 27 decembrie 2006 privind modificarea statutului BIRB
(Moniteur Belge du 28 décembre 2006)

Biroul pentru intervenţie şi restituţii (BIRB) este un organism public cu personalitate juridică, aflat sub tutela Ministerului agriculturii.

Este un organism plătitor sau un organism de intervenţie agreat în cadrul politicii agricole comune (PAC) a Uniunii Europene. 

Această structură gestionează Fondul European de Garantare Agricolă (FEGA).

BIRB este responsabil pentru plata subvenţiilor financiare către operatorii economici care nu sunt producători, precum şi cu controlul acestor cheltuieli.

 Subvenţiile financiare se prezintă sub formă de:

·  restituţii la export

· măsuri de intervenţie prin cumpărare directă sau sprijin pentru depozitarea excedentelor
· măsuri de sprijin (gestionarea acestor măsuri prin ajutorul acordat pentru producţia, transformarea şi promovarea fluxului de produse)
Totodată, BIRB are ca sarcini şi emiterea certificatelor de import şi  export pentru produsele agricole.
În plus, BIRB poate fi responsabil pentru sarcini care rezultă din politica agricolă a guvernului federal sau a guvernelor regionale.

Structura organizatorică a Biroului pentru intervenţie şi restituţii este constituită dintr-o direcţie generală condusă de un director general şi un director adjunct.

Subordonate acestei direcţii sunt:

· Direcţia audit intern

· Serviciul produse din lapte

· Serviciul produse din carne

· Serviciul produse vegetale

· Serviciul mărfuri

· Serviciul finanţe

· Serviciul resurse umane şi organizare

· Serviciul afaceri juridice, studii şi informare

· Serviciul informatică

· Serviciul inspecţii şi control
 Biroul pentru intervenţie şi restituţii este administrat de un Consiliu de administratie şi un Comitet permanent.

Componenţa Consiliului de administraţie este asigurată de:

· preşedinte

· vicepreşedinte

· membri efectivi (5 reprezentanţi ai statului federal, 2 reprezentanţi ai regiunii flamande, 2 reprezentanţi ai regiunii valone, un reprezentant al regiunii Capitalei Bruxelles)

· membri supleanţi (5 reprezentanţi ai statului federal, 2 reprezentanţi ai regiunii flamande, 2 reprezentanţi ai regiunii valone, un reprezentant al regiunii Capitalei Bruxelles)

În cadrul Consiliului de administraţie, organele de control sunt reprezentate de:

· comisarul guvernului federal

· comisarul guvernului regiunii flamande
· comisarul guvernului regiunii valone

· comisarul guvernului regiunii Capitalei-Bruxelles

Pentru toate deciziile cu incidenţă în domeniul financiar şi bugetar, delegatul ministerului de finanţe – inspectorul general în domeniul finanţelor -  exercită aceleaşi funcţii ca un comisar guvernamental. 
În ceea ce priveşte Comitetul permanent, acesta examinează problemele, pentru a le supune dezbaterii Consiliului de administraţie. 

Consiliul de administraţie poate delega competenţele sale către Comitetul permanent.

Comitetul permanent este constituit din:

· preşedinte

·    membri (1 reprezentant al statului federal, 1 reprezentant al regiunii flamande, 1 reprezentant al regiunii valone, 1 reprezentant al regiunii Capitalei Bruxelles)

Agenţia pentru Siguranţa Alimentelor
 (Agence Fédérale pour la Sécurité de la Chaine Alimentaire - AFSCA)
AFSCA a fost înfiinţată în anul 2000, iar misiunea acestei agenţii este de a asigura siguranţa lanţului alimentar şi calitatea alimentelor, cu scopul de a proteja sănătatea oamenilor, animalelor şi plantelor.

 Structura organizatorică a Agenţiei este constituită din:

·  administrator

· comitet consultativ

· 3 direcţii generale: direcţia generală control, direcţia generală laboratoare, direcţia servicii generale.

BULGARIA

Agenţia de plăţi
  (State Fund for Agriculture)
Cadrul legal

Legea din 1998 privind susţinerea producătorilor agricoli

Fondul de Stat pentru Agricultură din Bulgaria (State Fund for Agriculture) a fost acreditat ca singura agenţie de plăţi pentru politica agricolă comună în Bulgaria, în conformitate cu art. 6 din Regulamentul (CE) n° 1290/2005
.
Potrivit dispoziţiilor Legii privind susţinerea producătorilor agricoli
, prin agenţia de plăţi acreditată - Fondul de Stat pentru Agricultură – se acordă sprijin pentru agricultură, precum şi zonelor rurale şi pescuitului, cu finanţare din partea Fondului European de Garantare Agricolă (FEGA), Fondului European Agricol pentru Dezvoltare Rurală (FEADR), Fondului European pentru Pescuit (FEP), precum şi de la bugetul de stat.

În ceea ce priveşte plăţile efectuate de agenţia de plăţi acreditată, precum şi modul de comunicare şi păstrare a informaţiilor, această structură prezintă suficiente garanţii că:

- eligibilitatea cererilor și, în cadrul dezvoltării rurale, procedura de alocare a ajutoarelor, precum și conformitatea lor cu normele comunitare se verifică înainte de autorizarea plăților;
- se păstrează o evidență corectă și completă a plăților;
- se efectuează verificările stabilite de legislația comunitară;

- documentele se depun în intervalul și în formatul stipulate de legile comunitare;

-documentele sunt accesibile și păstrate într-o manieră care să asigure integralitatea, valabilitatea și lizibilitatea de-a lungul timpului, inclusiv pentru documentele pe suport electronic în înțelesul normelor comunitare.
Cu excepția plăților reprezentând sprijin comunitar, executarea acestor sarcini poate fi delegată, prin Autoritatea de management pentru programul de dezvoltare rurală 2007-2013. Delegarea competenţelor specifice se va face în cadrul unui contract între Agenţia de plăţi (SFA) şi Autoritatea de management pentru programul de dezvoltare rurală 2007-2013.
Agentia dispune de o structura organizatorica adecvată exercitării următoarelor funcţii de bază privind cheltuielile FEGA si FEADR:
1. Autorizarea şi controlul plăţilor, prin controale administrative şi pe teren, pentru a stabili dacă suma ce urmează a fi plătită beneficiarilor este în concordanţă cu reglementările comunitare.
2. Executarea plăţilor pentru achitarea sumei autorizate solicitantului (sau reprezentantului acestuia) sau, în cazul dezvoltării rurale, partea de co-finanţare naţională  şi  comunitară.
3. Contabilizarea plăţilor şi înregistrarea lor în conturile separate ale agenţiei pentru cheltuieli FEGA si FEADR, sub forma unui sistem informatizat şi pregătirea unor rezumate periodice ale cheltuielilor, incluzând declaraţiile lunare, trimestriale (pentru FEADR) si anuale pentru Comisia Europeană.

În ceea ce priveşte implementarea măsurilor de dezvoltare rurală, Agenţia de plăţi (SFA) îndeplineşte funcţii de evaluare a proiectelor, aprobare, definirea nivelurilor de angajament şi contractare.

Pentru a îndeplini aceste funcţii, Agenţia de plăţi (SFA) este structurată în aşa fel încât să ofere o distincţie clară a drepturilor şi responsabilităţilor la toate nivelurile operaţionale, precum şi împărţirea celor trei funcţii menţionate mai sus.

Agenţia de plăţi (SFA) este responsabilă cu implementarea tuturor schemelor de suport financiar prin intermediul FEGA şi FEADR.

În conformitate cu originea finanţării şi cerinţele acesteia, punerea în aplicare a acestor scheme se  realizează prin următoarele departamente: 

• Departamentul plăţi directe, 

• Departamentul mecanisme de piaţă 

• Departamentul dezvoltare rurala, 

• Departamentul pescuit şi acvacultură

Aceste departamente îşi desfăşoară activitatea în strânsă colaborare cu următoarele departamente:

• Departamentul inspecţii tehnice, 

• Departamentul servicii financiare, responsabil cu îndeplinirea funcţiei bugetare
• Departamentul plăţi, responsabil cu executarea plăţilor şi cu înregistrarea şi recuperarea debitelor

Departamentul de dezvoltare rurală din cadrul Agenţiei de plăţi (SFA) a fost înfiinţat cu scopul de a prelua responsabilităţile cu privire la implementarea măsurilor  din cadrul Programului de dezvoltare rurală 2007-2013

Structura organizatorică a departamentului asigură separarea internă a responsabilităţilor, şi anume:

· aprobarea proiectelor şi contractare 

· autorizarea plăţilor

La nivel central, punerea în aplicare a măsurilor reprezintă responsabilitatea Direcţiei contracte, iar autorizarea plăţilor este realizată prin Direcţia autorizarea plăţilor.

Direcţia contracte este responsabilă cu procesarea dosarelor de cerere de plată, în conformitate cu practicile şi regulamentele comunitare, precum şi cu cerinţele legislaţiei bulgare, care garantează protecţia intereselor financiare ale Comunităţii Europene, prin punerea în aplicare a angajamentelor ferme asumate de beneficiar.

Prelucrarea dosarelor de cerere de plată presupune:

· verificarea administrativă a cererilor de sprijin financiar de la beneficiari, 

· evaluarea proiectelor,

· definirea nivelurilor de angajament şi a strategiei fiscal-bugetare, precum  şi conformitatea acesteia cu legea,
· contractarea,

· arhivarea.
Direcţia autorizarea plăţilor din cadrul Agenţiei de plăţi (SFA) este responsabilă cu evaluarea exactă a cheltuielilor efectuate în conformitate cu regulamentele comunitare, precum şi cu cerinţele legislaţiei bulgare, cu scopul de a garanta protecţia intereselor financiare ale Comunităţii Europene.

Evaluarea cheltuielilor presupune următoarele aspecte:

- evaluarea cererilor de plată pentru conformitatea cu criteriile de finanţare,

- calculul cheltuielilor de investiţii,

- realitatea cheltuielilor declarate,

- operaţiunea realizată, prin compararea acesteia cu operaţiunea pentru care s-a depus cererea de sprijin şi sprijinul acordat,

- autorizarea plăţilor,

- arhivarea,

- controlul cheltuielilor şi monitorizarea proiectelor.

Există  o coordonare între Departamentul de dezvoltare rurală şi Departamentul plăţi care are în componenţă 2 direcţii: Direcţia executarea plăţilor şi Direcţia pentru debite neachitate.

De asemenea, schema organizatorică a Agenţiei de plăţi (SFA) mai cuprinde:

• Departamentul servicii financiare care are în componenţă 2 direcţii: Direcţia plăţi şi Direcţia buget
• Departamentul inspecţii tehnice care efectuează controale pe teren

• Departamentul juridic

• Departamentul audit intern care controlează implementarea corectă a măsurilor de sprijin, precum şi evaluarea costurilor pentru investiţiile efectuate.

Pentru a asigura transparenţa în ceea ce priveşte aprobarea proiectelor, directorul executiv al agenţiei va desemna o comisie de experţi, formată din reprezentanţi ai agenţiei de plăţi, ministerului agriculturii şi alimentaţiei, alte ministere, asociaţii profesionale şi ONG-uri.

În ceea ce priveşte resursele umane, la data elaborării Planului pentru dezvoltare rurală 2007-2013, numărul total al angajaţilor Fondului de stat pentru agricultură (SFA) a fost stabilit la 1204 funcţionari. 

Pe parcursul anului 2008 a fost recrutat personal care trebuia angajat suplimentar şi, ca atare, la 1 ianuarie 2009 numărul total al angajaţilor Fondului de stat pentru agricultură (SFA) a fost stabilit la 1535 funcţionari.

De asemenea, cele 28 de birouri regionale au un număr total de 256 funcţionari.

Referitor la funcţia de control, aceasta are ca scop verificarea realităţii pe care se bazează documentele şi cererile de plată, stabilirea conformităţii acestora cu normele financiare, precum şi a termenelor şi condiţiilor contractelor cu beneficiarii. Acest control include controalele administrative şi controalele pe teren.
Fondului de stat pentru agricultură (SFA) are o unitate separată de audit intern. Această unitate de audit furnizează evaluări independente şi consultări care vizează îmbunătăţirea operaţiunilor Agenţiei de plăţi.

Fondul de stat pentru agricultură (SFA) nu prevede delegarea competenţelor către alte organisme.
Potrivit dispoziţiilor Legii din 1998 privind susţinerea producătorilor agricoli
, ministrul agriculturii şi alimentaţiei este autoritatea competentă, responsabilă pentru acordarea acreditării agenţiei de plăţi (de asemenea, pentru retragerea acreditării), în conformitate cu legislaţia UE.

În ceea ce priveşte mecanismele de control instituite în cadrul Agenţiei de plăţi a Ministerului agriculturii şi alimentaţiei sunt menite să asigure conformitatea cu legislaţia comunitară.
În plus, Ministerul agriculturii şi alimentaţiei şi Agenţia de plăţi participă la lucrările Consiliului de coordonare a luptei împotriva fraudei, pentru prevenirea neregulilor care afectează interesele financiare ale Comunităţii Europene. 
CEHIA

Fondul de Stat pentru Intervenţie în Agricultură (State Agricultural Intervention Fund – SAIF)

Cadrul legal
Legea (CR) nr. 252/1997

Legea (CR) nr. 256/2000
 

Fondul de Stat pentru Intervenţie în Agricultură a fost creat în Republica Cehă în anul 2000, pentru a înlocui Fondul de Stat pentru Reglementarea Pieţei (SFMR) care a funcţionat din anul 1992.
În plus faţă de reglementarea pieţelor, noua legislaţie cu privire la Fondul de Stat pentru Intervenţie în Agricultură (SAIF) introduce cotele de producţie şi oferă scheme de plăţi directe către producători.
Politica de dezvoltare rurală a fost pusă în aplicare prin intermediul Programului de Dezvoltare Rurală 2007-2013. Obiectivele programului sunt în conformitate atât cu politica  naţională cât şi cu cea comunitară, în ceea ce priveşte agricultura şi dezvoltarea rurală. Programul este administrat de către Fondul de Stat pentru Intervenţie în Agricultură (SAIF).

DANEMARCA

Agenţia Daneză pentru Industria Alimentară
 (Danish Food Industry Agency/ FødevareErhverv)

Agenţia Daneză pentru Industria Alimentară sprijină dezvoltarea şi producţia în domeniul industriei alimentare şi contribuie la procesul de formularea politicilor Ministerului alimentaţiei, agriculturii şi pescuitului.

Cel mai important obiectiv al Agenţiei este de a îndeplini politica industrială a ministerului.

Agenţia promovează vânzarea alimentelor sănătoase şi sigure şi, de asemenea,  impulsionează competitivitatea industriei alimentare.

 Printre activităţile Agenţiei sunt incluse şi următoarele:

- contorizarea subvenţiilor pentru agricultori şi pescari, 

· administrarea terenurilor-proprietate în conformitate cu prevederile Legii privind terenurile-proprietate
,

· administrarea dreptului de consolidare a terenurilor şi de achiziţionare de terenuri,

· controlul alocării fondurilor, precum şi administrarea subvenţiilor

Agenţia plăteşte aproximativ 10,5 miliarde coroane, reprezentând subvenţiile pentru fermieri, pescari, companiile din sectorul alimentar, institutele de cercetare, etc., în timp ce 9,5 miliarde coroane reprezintă sprijinul financiar de la UE.

Agenţia are un număr de aproximativ 400 de angajaţi şi este organizată în departamente şi direcţii (divizii).

Agenţia
 este condusă de un director general. 

De asemenea, Agenţia este administrată de un Consiliu de administraţie, din structura căruia fac parte directorul general, directorul financiar şi 2 directori adjuncţi.

Subordonate directorului general sunt următoarele direcţii:

Direcţia Secretariatul Consiliului

Direcţia Inspectori

Direcţia Analiză Economică şi Statistici

Direcţia Audit Intern

Structura organizatorică a Agenţiei mai cuprinde:

• Departamentul management, în subordinea căruia se află:

Direcţia IT – Operaţional

Direcţia IT -  Dezvoltare

Direcţia Resurse Umane

Direcţia Finanţe

Direcţia Juridică

Direcţia Ministerului alimentaţiei, agriculturii şi pescuitului 

Direcţia Comunicaţii

• Departamentul agricultură şi exporturi în subordinea căruia se află:

Direcţia coordonare politici UE

Direcţia plăţi pentru agricultură

Direcţia restituiri la export

Direcţia de control

• Departamentul pentru administrarea şi dezvoltarea terenurilor în subordinea căruia se află:

Direcţia pentru coordonarea zonelor rurale şi dezvoltarea de afaceri

Direcţia subvenţii pentru proiecte de dezvoltare

Direcţia subvenţii în domeniul agriculturii organice

Direcţia utilizarea terenurilor

Direcţia mediu
Direcţia Daneză pentru Sectorul Vegetal
 (Danish Plant Directorate/ Plantedirektoratet)

Este o instituţie subordonată Ministerului alimentaţiei, agriculturii şi pescuitului.

În ceea ce priveşte divizarea responsabilităţilor cu celelalte instituţii din subordinea Ministerului alimentaţiei, agriculturii şi pescuitului, Direcţia Daneză pentru Sectorul Vegetal se ocupă de prima verigă a lanţului agroalimentar şi anume, cea care se referă la  prelucrarea produselor agricole în cadrul fermei şi vânzarea acestora către consumatori.

Direcţia Daneză pentru Sectorul Vegetal
 este organizată în direcţii, divizii şi 6 oficii regionale. De asemenea, din structura acestei instituţii face parte şi un comitet executiv.

Direcţiile instituţiei sunt reprezentate de:

• Direcţia Secretariatului executiv

• Direcţia finanţe

• Direcţia resurse umane

• Direcţia IT

• Direcţia afaceri juridice

• Direcţia pentru calitate

Diviziile instituţiei sunt următoarele:

• Divizia pentru mediu

• Divizia inspecţii

• Divizia agricultură ecologică

• Divizia seminţe şi plante

Direcţia Daneză pentru Pescuit
  (Danish Directorate for Fisheries/ Fiskeridirektoratet)
Direcţia Daneză pentru Pescuit
 face parte din Ministerul alimentaţiei, agriculturii şi pescuitului. Această direcţie a fost înfiinţată în anul 1995.

Principalele atribuţii ale Direcţiei sunt următoarele:

· face propuneri legislative şi ia parte la negocieri internaţionale,

· întocmeşte reguli specifice pentru activitatea de pescuit şi totodată administrează şi reglementează această activitate în Danemarca,
· inspecţia şi controlul activităţilor de pescuit,
· întocmeşte statistici primare în domeniul activităţii de pescuit

Direcţia Daneză pentru Pescuit are o unitate centrală la Copenhaga, 3 corpuri de control şi 4 nave de inspecţie.

 Acest organism este condus de un director şi un  director adjunct.

În subordinea celor 2 directori se află un secretariat internaţional, un secretariat şi 3 divizii:

· Divizia management

· Divizia pentru pescării – în subordinea acestei divizii se află: 

· Inspectoratul pentru pescăriile din vest

· Inspectoratul pentru pescăriile din est

· Unitatea pentru evaluarea riscurilor şi controlul companiilor

· 4 nave de inspecţie 

· Divizia statistici

ESTONIA

Consiliul pentru Informare şi Registre Agricole
 (Agricultural Registers and Information Board) (ARIB) 
Consiliul   a fost înfiinţat în anul 2000, ca o agenţie guvernamentală. Se află sub autoritatea Ministerului agriculturii alimentaţiei şi pescuitului şi îşi desfăşoară activitatea pe baza registrelor agricole şi a centrelor de informare în domeniul agriculturii
Înfiinţarea acestei agenţii a fost necesară pentru a pregăti şi pune în aplicare în Estonia, Programul SAPARD (Special Assistance Program for Agricultural and Rural Developement).

Consiliul  a fost acreditat ca agenţie de plăţi în anul 2004. Odată cu procesul  implementării mecanismelor PAC (Politicii Agricole Comune) la nivelul UE, în anul 2004, volumul activităţii agenţiei a crescut în mod remarcabil, având drept urmare creşterea numărului de solicitanţi şi a numărului de plăţi.

La începutul anului 2009, numărul de salariaţi ai Agenţiei era de 404 angajaţi, din care 230 de angajaţi îşi desfăşoară activitatea în sediul principal al Agenţiei, aflat în oraşul Tartu, iar restul angajaţilor în cele 15 servicii/birouri, aflate în cele 15 unităţi administrative (unităţi asemănătoare judeţelor).
Activitatea Agenţiei este de a gestiona în beneficiul statului, ajutoarele de la nivelul UE pentru agricultură şi dezvoltare rurală, pescuit, organizarea pieţei, precum şi subvenţiile agricole de stat. De asemenea, Agenţia deţine Registrul agricol, precum şi alte baze de date în domeniul agriculturii.


În exercitarea funcţiilor sale, Agenţia colaborează cu Consiliul Alimentar şi Veterinar, Consiliul de cooperare vamală şi administrare fiscală, Centrul pentru cercetare agricolă, precum şi cu servicii administrative în domeniul mediului.

Structura organizatorică a Agenţiei a fost construită în raport cu funcţiile exercitate. Astfel, cele mai importante funcţii sunt:

1. Înregistrarea, evaluarea şi prelucrarea cererilor de sprijin financiar,

2. Verificarea modului de alocare a sprijinului financiar atât din surse naţionale, cât şi de la nivel comunitar,

3. Calculul şi efectuarea plăţilor, precum şi emiterea licenţelor de export şi import,

4.Păstrarea registrelor naţionale pe domenii, cum sunt registrul animalelor de fermă, registrul agricol şi registrul cadastral al parcelelor de teren,

5.Procedee de sprijin, în domenii ca: asistenţă juridică, managementul documentelor, contabilitate

Managementul Agenţiei este realizat de 1 director general, 3 directori adjuncţi şi 2 consilieri de specialitate
Organigrama Consiliului pentru Informare şi Registre Agricole cuprinde următoarele structuri:

• Departamentul pentru informare

• Departamentul resurse umane

• Departamentul juridic

• Departamentul administrativ

• Departamentul audit intern

• Departamentul de control

• Departamentul buget

• Departamentul financiar

• Departamentul suport şi dezvoltare

• Departamentul plăţi directe şi dezvoltare rurală

• Departamentul registre

• Departamentul IT

• Departamentul regional
FINLANDA

Agenţia pentru Probleme Rurale
 (Agency for Rural Affairs / Maaseutuvirasto)

Agenţia pentru Probleme Rurale (Mavi) este autoritate naţională responsabilă cu administrarea fondurilor rurale, atât în ceea ce priveşte suportul financiar de la nivelul UE, precum şi de la nivel naţional.
Agenţia se află sub autoritatea Ministerului agriculturii şi pădurilor şi a fost înfiinţată în anul 2007 la Helsinki. În perioada 2008-2011, operaţiunile Agenţiei au fost relocate în municipiul Seinäjoki.
Aceasta funţionează ca agenţie de plăţi, administrând subvenţiile alocate, care reprezintă mai mult de 2 miliarde euro anual.

Sistemele de sprijin financiar administrate de Agenţia pentru Probleme Rurale stimulează antreprenorii din mediul rural să-şi diversifice operaţiunile şi să dezvolte structura afacerilor în domeniul agricol. Scopul pentru care se acordă sprijin financiar agricultorilor este de a garanta profitabilitatea şi continuitatea producţiei agricole. Companiile rurale pot primi finanţare pentru demararea, dezvoltarea şi extinderea operaţiunilor. Antreprenorii din mediul rural, de exemplu, pot apela la sprijinul financiar pentru domeniul investiţiilor, iar tinerii fermieri pentru a începe o afacere în agricultură.

Produsele agricole de înaltă calitate, îmbunătăţirea situaţiei generale a mediului, precum şi a producţiei de animale sunt, de asemenea, stimulate prin suport financiar.

Agenţia pentru Probleme Rurale (Mavi) cooperează cu parteneri cum sunt: Centrele pentru Dezvoltare Economică, Transport şi Mediu Înconjurător, municipalităţile, grupurile de acţiune Leader.. În plus, Agenţia gestionează sistemele informatice utilizate pentru a asigura administrarea corectă şi continuă a cererilor de sprijin financiar depuse. De asemenea, Agenţia vine în sprijinul clienţilor săi, prin dezvoltarea în continuare a serviciilor electronice în domeniu şi a utilizării internetului.

Agenţia este condusă de un director general.

În subordinea acestuia se află: grupul de management, grupul audit intern, serviciile administrative, precum şi  5 departamente
:

• Departamentul afaceri rurale – este responsabil cu îndrumarea şi consilierea Centrelor pentru Dezvoltare Economică, Transport şi Mediu Înconjurător, în ceea ce priveşte acordarea plăţilor pentru sprijinul fermierilor şi a ajutoarelor financiare pentru dezvoltarea zonelor rurale.

• Departamentul susţinerea pieţei – este responsabil cu gestionarea subvenţiilor la export şi cu susţinerea pieţei interne, precum şi cu managementul stocurilor de intervenţie.

• Departamentul management financiar – este responsabil cu managementul acordării sprijinului financiar fermierilor, precum şi pentru dezvoltarea zonelor rurale.

• Departamentul de control – este responsabil cu asigurarea controlului şi gestionarea sprijinului destinat susţinerii agriculturii 

• Departamentul managementul sistemului informatic – este responsabil pentru sistemul informatic în domeniu al Agenţiei.

FRANŢA

Agenţia pentru servicii şi plăţi
 (L’Agence de services et de paiement - ASP)
Cadrul legal

Codul rural

Decretul n° 2009-340 din 27 martie 2009 privind Agenţia pentru servicii şi  plăţi

Ordonanţa n° 2009-325 din 25 martie 2009 privind crearea Agenţiei pentru servicii şi plăţi şi a Institutului Naţional pentru produsele agricole şi ale mării

Potrivit dispoziţiilor Codului rural, Agenţia pentru servicii şi plăţi este o instituţie cu caracter administrativ, aflată sub dubla autoritate a Ministerului agriculturii, alimentaţiei şi pescuitului şi a Ministerului economiei, industriei şi ocupării forţei de muncă.

Agenţia pentru servicii şi plăţi are ca obiect de activitate asigurarea  gestionării administrative şi financiare a subvenţiilor şi ajutoarelor publice, atât de la nivel naţional, cât şi de la nivel comunitar. Ca atare, această instituţie îndeplineşte următoarele atribuţii:

- procesează solicitările pentru sprijin financiar;

- verifică eligibilitatea cererilor de finanţare;

· controlează respectarea angajamentelor asumate de către beneficiarii sprijinului financiar, precum şi executarea plăţilor, 

· asigură controlul şi recuperarea fondurilor comunitare, precum si a fondurilor de cofinanţare aferente utilizate necorespunzător;
· orice alte activităţi necesare pentru gestionarea corespunzătoare a subvenţiilor şi ajutoarelor publice;

· asigură îndeplinirea de calitate a misiunilor de asistenţă tehnică şi administrativă în ceea ce priveşte punerea în aplicare a politicilor publice în domeniu;

· îndeplineşte atribuţii în domeniul formării profesionale a administratorilor care gestionează subvenţiile şi ajutoarele publice;

· contribuie la evaluarea politicilor publice şi la valorificarea datelor rezultate din aceste evaluări.

Agenţia îşi îndeplineşte misiunea, prin exercitarea atribuţiilor sale, în special în următoarele domenii:

- agricultură, acvacultură, păduri, pescuit şi industriile conexe acestora;

- ocuparea forţei de muncă, educaţie şi formare profesională;

- inserţie, integrare, solidaritate şi acţiune socială;

- amenajarea teritoriului, dezvoltarea locală şi rurală;

- protecţia mediului şi promovarea dezvoltării durabile;

- domeniul politicilor funciare, precum şi punerea în aplicare a normelor privind fondurile comunitare în domeniu (art. L. 313-1, Codul rural)

Sarcinile îndeplinite de către Agenţie, în numele statului, precum şi corelarea acestor acţiuni cu cele ale altor instituţii publice de stat sunt stabilite prin decret sau, dacă dispoziţiile decretului prevăd, acestea sunt reglementate prin convenţie. 

Resursele Agenţiei sunt, în principal constituite prin vărsămintele efectuate de stat şi de Comunitatea europeană pentru finanţarea misiunilor, pe care Agenţia le are de dus la îndeplinire.

Agenţia este condusă de un preşedinte – director general numit prin decret.

De asemenea, este administrată de un Consiliu de administraţie, constituit în majoritate din reprezentanţi ai statului.

Consiliul de administraţie include, în egală măsură, reprezentanţi ai instituţiilor publice de stat, precum şi reprezentanţi ai organizaţiilor profesionale, desemnaţi prin ordin al miniştrilor în subordinarea cărora îşi desfăşoară activitatea Agenţia.

Consiliul de administraţie al Agenţiei este prezidat de un preşedinte, care îndeplineşte în acelaşi timp şi funcţia de director-general.

Din consiliul de administraţie fac parte: 

- 12 membri, în calitate de reprezentanţi ai statului, printre care:

. • directori ai direcţiilor din Ministerul agriculturii, alimentaţiei şi pescuitului şi din Ministerul economiei, industriei şi ocupării forţei de muncă,

   • delegaţi regionali reprezentând regiunile franceze

- 9 reprezentanţi ai instituţiilor sau întreprinderilor publice, organizaţiilor profesionale, parteneri sociali:

• Preşedintele Adunării permanente a Camerelor Franceze de Agricultură sau reprezentantul acestuia

• Preşedintele Comitetului naţional pentru pescuit maritim sau reprezentantul acestuia

• Preşedintele Institutului naţional pentru produse agricole şi de pescuit (FranceAgriMer) sau reprezentantul acestuia

• Preşedintele Agenţiei pentru dezvoltarea economiei agricole în teritoriile franceze de peste mări

• 5 reprezentanţi aleşi dintre persoanele propuse de organizaţiile sindicale reprezentative din domeniul agricol, desemnate prin ordin al ministrului agriculturii (numite pentru o perioadă de 3 ani)

La şedinţele Consiliului de administraţie participă, cu rol consultativ:

-  Un comisar guvernamental

-  Un reprezentant din fiecare sindicat, reprezentat în Comitetul tehnic paritar

-   Preşedintele Asociaţiei Regiunilor din Franţa sau reprezentantul acestuia

- Preşedintele unei asociaţii de protecţia mediului desemnată după avizul ministrului mediului şi dezvoltării durabile sau reprezentantul acestuia (numit pentru o perioadă de 3 ani)
-   Un contabil 

-   Autoritatea însărcinată cu controlul economic şi financiar

-   Un reprezentant al serviciilor deconcentrate desemnat de ministrul însărcinat cu ocuparea forţei de muncă

-   Un director regional în domeniul alimentaţiei, agriculturii şi pădurilor.

Preşedintele Consiliului de administraţie, care are şi funcţia de director general al Agenţiei poate invita la şedinţele Consiliului de administraţie, în calitate de experţi, toate persoanele calificate, a căror prezenţă este apreciată ca fiind utilă. (art.313-18)

Organigrama
 Agenţiei pentru servicii şi plăţi cuprinde următoarele direcţii subordonate directorului general:

- Direcţia coordonarea organismelor plătitoare în domeniul  fondurilor agricole
- Direcţia audit intern
· Direcţia intervenţii în domeniul dezvoltării rurale, agriculturii şi pescuitului

-  Direcţia intervenţii în domeniul  social şi de mediu

· Direcţia control
· Direcţia tehnologia informaţiei

· Direcţia dezvoltare şi acţiune regională

· Direcţia resurse umane

· Direcţia comunicare

· Direcţia pentru organizare şi performanţă

· Direcţia logistică
Cele 26 de regiuni franceze sunt reprezentate în cadrul structurilor organigramei Agenţiei, de 26 delegaţi regionali.

FranceAgriMer
 (FranceAgriMer)- Institut naţional pentru produsele din domeniul agriculturii şi pentru produsele obţinute din animale sau plante marine
Cadrul legal

Hotărârea Ministrului agriculturii, alimentaţiei şi pescuitului din 21 iulie 2009 privind numirea membrilor Consiliului de admnistraţie al FranceAgriMer 

Hotărârea Ministrului agriculturii, alimentaţiei şi pescuitului din 28 mai 2009 privind numirea membrilor Consiliului specialiştilor al FranceAgriMer

FranceAgriMer este un institut naţional pentru produsele din domeniul agriculturii şi pentru produsele obţinute din animale sau plante marine. 

Este o instituţie publică, aflată sub autoritatea statului. A fost înfiinţată la 1 aprilie 2009, prin fuziunea a 5 oficii din domeniul agriculturii.

FranceAgriMer este un forum pentru schimburi şi arbitraj, între diferitele filiere franceze din domeniul agriculturii şi pescuitului.
Confruntată cu provocările alimentare, economice, de mediu, şi energetice care se anunţă, acest organism are următoarele atribuţii:

În ceea ce priveşte domeniul pieţelor:

- asigură supravegherea economică, precum şi cunoaşterea pieţelor;

- gestionarea măsurilor comunitare în domeniul reglementării pieţelor;

- generează o stare de alertă în situaţii de criză.

În ceea ce priveşte domeniul filierelor din agricultură şi pescuit:

- îmbunătăţirea eficienţei şi eficacităţii economice a acestor sectoare;

- participă la punerea în aplicare a politicilor din domeniul dezvoltării durabile şi al calităţii;

- prevenirea riscurilor producerii unor consecinţe prejudiciabile pentru aceste sectoare.

În ceea ce priveşte producătorii şi operatorii care îşi desfăşoară activitatea în aceste sectoare:

- favorizează organizarea producătorilor

- stimulează şi facilitează dialogul interprofesional

- contribuie la activităţile de cooperare ştiinţifică, tehnică şi tehnologică, inclusiv la nivel internaţional.
Organele de conducere
 ale institutului sunt reprezentate de Consiliul director şi de Consiliul Specialiştilor. 

Consiliu director este condus de un director general.

În subordinea Consiliului director se află:

· Secretariatul Comitetului director

· Direcţia audit intern

· Direcţia financiară

· Direcţia strategie şi animarea filierelor din domeniu

· Direcţia piaţă şi studii prospective

· Direcţia cooperare instituţională
· Direcţia gestionare ajutoare

· Direcţia regularizarea şi securitatea sistemelor de control

· Direcţia comunicare

· Direcţia pentru calitatea intervenţiilor 
Consiliul specialiştilor este condus şi prezidat de un preşedinte. Membrii Consiliului sunt numiţi pentru un mandat de trei ani, prin hotărâre a ministrului agriculturii, alimentaţiei şi pescuitului
.  Din Consiliul specialiştilor fac parte următorii membrii:

- 10 reprezentanţi din sectorul producătorilor de plante aromatice şi medicinale

· 4 reprezentanţi din sectorul cooperatist
· 9 reprezentanţi din sectorul comerţului şi industriilor filierelor din domeniu
· 5 reprezentanţi din sectorul salariaţilor filierelor din domeniu
· 2 reprezentanţi din sectorul consumatorilor, propuşi de ministrul de resort
· 8 reprezentanţi din sectorul producţiei agricole
· 3 reprezentanţi din sectorul cooperativelor agricole
· 6 reprezentanţi din sectorul comerţului şi industriei
· 1 reprezentant al întreprinderilor de ecarisaj
· 1 reprezentant din sectorul privind gestionarea resurselor genetice animale
FranceAgriMer este administrată de un Consiliu de administraţie, ai cărui membrii sunt numiţi prin hotărâre a ministrului agriculturii, alimentaţiei şi pescuitului
.

Din Consiliul de administraţie fac parte următorii membrii:

· 5 reprezentanţi ai sectorului producţiei agricole

· 1 reprezentant din sectorul cooperatist
· 1 reprezentant al sectorului agroalimentar
· 1 reprezentant din sectorul consumatorilor, propus de ministrul de resort
· 1 reprezentant din sectorul salariaţilor filierelor din domeniu
· 1 reprezentant din sectorul comerţului şi distribuţiei
GERMANIA

Agenţia Federală pentru Agricultură şi Alimentaţie
 (Bundesanstalt für Landwirtschaft und Ernährung - BLE)
Cadrul legal

Decretul din data de 2 august 1994 privind înfiinţarea Agenţiei Federale pentru Agricultură şi Alimentaţie
.
Agenţia Federală pentru Agricultură şi Alimentaţie este o instituţie înfiinţată la 1 ianuarie 1995, în baza  Decretului  din data de 2 august 1994, prin fuzionarea Institutului Federal pentru Reglementarea Pieţelor Agricole şi a Oficiului Federal pentru Alimentaţie şi Păduri.

Agenţia este un organism federal sub autoritatea Ministerului Alimentaţiei, Agriculturii şi Protecţiei Consumatorului.   
Agenţia este condusă de un preşedinte care reprezintă instituţia în raporturile cu instituţiile naţionale sau comunitare. De asemenea, din conducerea Agenţiei mai fac parte: un vicepreşedinte şi un Consiliu format din reprezentanţi ai întreprinderilor, reprezentanţi ai guvernului federal şi ai statului, precum şi din reprezentanţi ai consumatorilor.

Consiliul Agenţiei are un rol foarte important, atât în ceea ce priveşte problemele fundamentale, de exemplu modificarea legilor în domeniu, cât şi referitor la numirea preşedintelui şi a vicepreşedintelui Agenţiei.

Agenţia Federală pentru Agricultură şi Alimentaţie este divizată în 6 departamente:

•  Departamentul pentru administrarea serviciilor centrale

•  Departamentul finanţe-contabilitate

•  Departamentul pieţe agricole, comerţ exterior şi dezvoltare rurală

•  Departamentul licenţe şi control

•  Departamentul agricultură şi mediu

Agenția federală pentru agricultură și alimentaţie (BLE)
 este autoritatea competentă în domeniul informării privind produsele alimentare, produsele agricole, produsele pescărești, precum și produsele de folosință zilnică.
Institutul Federal de Cercetare pentru Nutriţie şi Alimentaţie
 (Bundesforschungsanstalt für Ernährung und Lebensmittel – BFEL) 

Institutul Federal de Cercetare pentru Nutriţie şi Alimentaţie a fost înfiinţat la 1 ianuarie 2008. Cercetarea la nivelul institutului se concentrează asupra protecţiei sănătăţii consumatorilor.

Structura organizatorică a institutului este constituită din următoarele departamente:
• Departamentul comportament nutriţional

• Departamentu biochimia nutriţiei
• Departamentul tehnologia alimentelor şi ingineria bioproceselor
• Departamentul de microbiologie şi biotehnologie
• Departamentul pentru siguranţa şi calitatea cărnii
• Departamentul pentru siguranţa şi calitatea cerealelor
• Departamentul pentru siguranţa şi calitatea produselor lactate şi a produselor din peşte
• Departamentul pentru siguranţa şi calitatea legumelor şi fructelor
IRLANDA
Ministerul Agriculturii, Pescuitului şi Alimentaţiei (ca unică Agenţie de Plăţi) 
(Department of Agriculture, Fisheries and Food)

Departamentul pentru Agricultură, Pescuit şi Alimentaţie este unica agenţie de plăţi şi îndeplineşte următoarele atribuţii:
· reprezentare internaţională, în special la nivelul UE, precum şi în cadrul  negocierilor la nivel naţional,

· dezvoltarea şi implementarea schemelor de suport financiar naţionale şi comunitare, în domeniul agriculturii, alimentaţiei, pescuitului, pădurilor şi mediului rural,
· monitorizarea şi controlul aspectelor care au legătură cu siguranţa alimentelor,
-  reglementarea agriculturii, pescuitului şi industriei alimentare prin intermediul legislaţiei naţionale şi comunitare,  
·    monitorizarea şi controlul sănătăţii animalelor şi plantelor, precum şi a bunăstării animalelor,
·   monitorizarea acelor organe ale statului implicate în gestionarea următoarelor domenii: formare profesională în domeniul cercetării, promovarea şi dezvoltarea pieţei, reglementarea şi dezvoltarea industriei, activităţi comerciale, etc.,
·   furnizarea directă a serviciilor în ceea ce priveşte suportul financiar acordat agriculturii, alimentaţiei, pescuitului şi pădurilor.
Departamentul este condus de un secretar general. De asemenea, din structura de conducere a departamentului mai fac parte, secretari asistenţi, precum şi alţi funcţionari, reprezentaţi de medicul-şef în domeniul veterinar şi inspectorul-şef în domeniul agricol.
ITALIA

Agenţia Coordonatoare pentru Finanţare în Agricultură
  (Agenzia per le Erogazioni in Agricoltura - AGEA)
Cadrul legal

Decretul legislativ  nr.165 din 27 mai 1999 privind înfiinţarea Agenţiei Coordonatoare pentru Finanţare în Agricultură - AGEA

Organizarea, structura şi funcţionarea Agenţiei Coordonatoare pentru Finanţare în Agricultură – AGEA sunt stabilite şi reglementate prin Decretul legislativ  nr.165 din 27 mai 1999, cu modificările şi completările ulterioare.
Agenţia se află sub autoritatea Ministerului Agriculturii, Alimentaţiei şi Pădurilor.

Este un organism care îndeplineşte funcţiile unei agenţii de plăţi acreditate, în conformitate cu articolul 6, alin. (1) şi (2) din Regulamentul (CE) nr. 1290/2005 din 21 iunie 2005  al Consiliului privind finanţarea politicii agricole comune.

Agenţia de plăţi are următoarele atribuţii:
· gestionează sprijinul financiar acordat de la nivelul UE, potrivit reglementărilor politicii agricole comune,

-  gestionează sistemul naţional informatic în domeniul agriculturii (SIAN),

·  contribuie la simplificarea procedurilor administrative privind înregistrarea şi accesarea datelor pe întreg teritoriul naţional,

· deţine şi actualizează registrul naţional al valorilor mobiliare,

· creează şi actualizează baza de date a fermelor şi fermierilor,

· oferă asistenţă şi suport tehnic Ministerului agriculturii, alimentaţiei şi pădurilor, în ceea ce priveşte conceptele şi mecanismele de politică agricolă şi agroalimentară,
· asigură organizarea şi funcţionarea pieţelor produselor agricole şi agroalimentare, prin punerea în aplicare a dispoziţiilor legislaţiei naţionale,
· oferă asistenţă, precum şi suport tehnic necesare  Ministerului economiei şi finanţelor, pentru produsele agroalimentare supuse regimului vamal, în conformitate cu legislaţia naţională şi comunitară.
Organele de conducere ale Agenţiei sunt:

· Preşedintele

· Consiliul de administraţie

· Consiliul reprezentanţilor

· Colegiul revizorilor de conturi

· Curtea de conturi

· Controlul strategic de gestiune
Preşedintele - menţine raportul cu instituţiile naţionale şi comunitare, convoacă şi prezidează Consiliul de administraţie, desemnează un vicepreşedinte, supraveghează punerea în aplicare a rezoluţiilor Consiliului de administraţie, etc.

Consiliul de administraţie – este format din preşedinte şi 7 membri, aceştia fiind numiţi prin decret al ministrului agriculturii, alimentaţiei şi pădurilor.
Consiliul reprezentanţilor – este constituit din 10 membri, din care: 4 membrii sunt reprezentanţi ai organizaţiilor profesionale agricole, 2 membrii reprezintă mişcarea cooperatistă, 1 reprezentant al industriei de prelucrare, 1 reprezentant al sectorului comercial, 1 reprezentant al organizaţiilor sindicale, 1 reprezentant al organizaţiilor din sectorul tehnic.

Colegiul revizorilor – este constituit din 3 membri şi 2 supleanţi numiţi prin decret al ministrului agriculturii, alimentaţiei şi pădurilor. Colegiul revizorilor efectuează controlul cu privire la activităţile Agenţiei, în conformitate cu legislaţia naţională şi comunitară.

Curtea de conturi – exercită controlul în ceea ce priveşte managementul financiar al Agenţiei

La vârful structurii operaţionale
 a Agenţiei se află un director general. Structura operaţională este divizată în 4 zone:

· zona de coordonare

· zona administrativă
· zona de autorizare a plăţilor
· zona de control
Zona de coordonare îndeplineşte următoarele atribuţii:

·   gestionarea procedurilor în domeniul sprijinului financiar alocat de la nivel naţional, precum şi autorizarea plăţilor,

· armonizarea procedurilor şi a raporturilor cu organismele de plată,

· realizează activităţi de coordonare şi controale specifice,

· realizează rapoarte financiare,

· implementează sistemul integrat de gestiune şi control – SIGC.

Zona administrativă îndeplineşte următoarele atribuţii:

· gestionarea afacerilor economice şi financiare,

· se ocupă de materia contenciosului comunitar,
· realizează controlul de gestiune.
Zona de autorizare a plăţilor gestionează următoarele domenii: 

· dezvoltarea rurală, 

· gestionarea cererilor unice de plată în domeniul legumelor şi fructelor,
· gestionarea sectorului vitivinicol.
Zona de control îndeplineşte următoarele atribuţii:

· contabilizarea plăţilor şi bilanţul absorbţiei fondurilor comunitare,

· executarea plăţilor,

· certificarea sistemului tehnologic şi de informare în domeniul agricol.

La nivel regional există următoarele Agenţii de plăţi în domeniul agriculturii:

Agenţia Regională pentru Finanţare în Agricultură – Basilicata
 (Agenzi della regione Basilicata per le Erogazioni en Agricoltura - ARBEA)

Agenţia Regională pentru Finanţare în Agricultură este agenţie de plăţi la nivel regional, înfiinţată prin Legea regională nr.15 din 12 martie 2001
 cu modificările şi completările ulterioare.
Agenţia are personalitate juridică, precum şi autonomie administrativă, organizatorică, contabilă şi patrimonială.
Principalele atribuţii ale Agenţiei sunt de autorizarea, executarea şi contabilizarea plăţilor.
Agenţia Regională pentru Finanţare în Agricultură – Piemont
 (Agenzia Regionale Piemontese per le Erogazioni in Agricoltura - ARPEA)

Agenţia Regională pentru Finanţare în Agricultură a fost înfiinţată în regiunea Piemont în baza Legii regionale nr.16 din 21 iunie 2002
 şi a Legii regionale nr.35 din 13 noiembrie 2006

Este organismul prin care, la nivelul regiunii Piemont sunt alocate subvenţii (ajutoare, granturi, premii) şi alte drepturi pentru agricultori.

Principalele funcţii ale Agenţiei sunt: autorizarea, controlul,  executarea şi contabilizarea plăţilor.
Agenţia de Plăţi pentru Agricultură pentru regiunea Veneto
 (Agenzia Veneta per i Pagamenti in Agricoltura - AVEPA)

Agenţia este organism de plată la nivel regional pentru măsurile de sprijin alocate de la nivel comunitar, naţional şi regional, în favoarea operatorilor din agricultură, pentru regiunea Veneto. A fost înfiinţată în baza Legii regionale nr. 31 din 2001.

Agenţia actualizează manualele de procedură cu privire la funcţiile de autorizare, executare şi contabilizarea plăţilor.

Activitatea Agenţiei se bazează pe principiile eficienţei, transparenţei şi calităţii.

Agenţia Regională pentru Finanţare în Agricultură - Emilia Romana  (Agenzia Regionale per le Erogazioni in Agricoltura Emilia Romagna - AGREA)

Agenţia regională (AGREA), în calitatea sa de organism de plată la nivel regional, recunoscut de UE are competenţa necesară de a gestiona alocarea sprijinului financiar (sub formă de ajutoare, granturi, premii) potrivit dispoziţiilor comunitare, naţionale şi regionale, în favoarea operatorilor din sectorul agricol. 

Agenţia de Plăţi a fost înfiinţată în baza Legii regionale nr.21 din 23 iulie 2001
.

Agenţia îşi desfăşoară activitatea pe baza principiilor simplităţii, celerităţii, transparenţei, precum şi a principiului corectitudinii funcţiilor exercitate.

Agenţia are o structură eficientă şi flexibilă. Ea dispune de autonomie administrativă, organizatorică şi contabilă.

POLONIA

Agenţia pentru Restructurare şi Modernizare în Agricultură
 (Agencja Restrukturyzacji i Modernizacji Rolnictwa - ARiMR)

Cadrul legal

Regulamentul Consiliului de miniştri din 26 aprilie 2007 privind obiectivele şi direcţiile de acţiune ale Agenţiei pentru Restructurare şi Modernizare în Agricultură
 (în vigoare de la data de 5 mai 2007)
Agenţia pentru Restructurare şi Modernizare în Agricultură (ARMA) a fost înfiinţată în 1994, cu scopul de a sprijini agricultura şi dezvoltarea rurală. ARMA a fost desemnată de Guvernul Republicii Polone pentru a îndeplini rolul unei agenţii de plăţi acreditate.

Se ocupă cu punerea în aplicare a instrumentelor de cofinanţare de la bugetul Uniunii Europene  şi oferă sprijin din fonduri naţionale.
Agenţia îndeplineşte politica agricolă în colaborare cu Ministerul Agriculturii şi Dezvoltării Rurale. În acelaşi timp, agenţia se află sub supravegherea şi controlul Ministerului Finanţelor în domeniul de aplicare şi gestionare a fondurilor publice.

Structura organizatorică a ARMA cuprinde trei niveluri de referinţă:

· sediu central

· 16 birouri regionale în fiecare voievodat

· 314 birouri locale
Din conducerea Agenţiei fac parte

- preşedintele ARMA numit de primul-ministru, la solicitarea ministrului agriculturii şi dezvoltării rurale şi a ministrului finanţelor
- 4 vicepreşedinţi

În subordinea preşedintelui Agenţiei funcţionează următoarele departamente:

• Departamentul de Comunicare - asigură crearea şi promovarea unei imagini pozitive a departamentului, menţine contactul cu mass-media asigurând accesul la informaţii legate de activităţile implementate de agenţie.

• Departamentul de Audit Intern – îndeplineşte atribuţii pentru a asigura gestionarea, evaluarea şi controlul Agenţiei, în conformitate cu legislaţia naţională şi comunitară. De asemenea are atribuţii referitoare la detectarea neregulilor, prevenirea apariţiei acestor nereguli, precum şi de raportare a acestora.

• Departamentul de Securitate şi Protecţia informaţiilor clasificate – asigură supravegherea şi controlul siguranţei Agenţiei, inclusiv securitatea datelor cu caracter personal şi alte informaţii protejate prin lege, precum şi protecţia informaţiilor clasificate.

• Departamentul Resurse Umane – îndeplineşte atribuţii în domeniul managementului resurselor umane, inclusiv politica de personal, salarizare, ridicarea calificării profesionale a lucrătorilor din diferite compartimente funcţionale.

•  Departamentul Programare şi Raportare – asigură crearea strategiei de acţiune a  Agenţiei, analizează rapoarte de activitate, precum şi sarcini legate de gestionarea riscurilor.

• Departamentul Finanţe – asigură dezvoltarea şi monitorizarea planurilor financiare, de management şi plăţile în numerar

Departamentele care sunt organizate şi funcţionează în subordinea fiecăruia din cei 4 vicepreşedinţi ai Agenţiei sunt următoarele:

1. Vicepreşedinte

• Departamentul pentru evaluarea proiectelor de investiţii - asigură evaluarea cererilor de finanţare, precum şi sprijinul pentru implementarea măsurii referitoare la creşterea valorii adăugate a produselor agricole şi forestiere.
• Departamentul Mediu - asigură gestionarea şi utilizarea fondurilor alocate, în conformitate cu Programul naţional de dezvoltare rurală 2007-2013.
• Departamentul Activităţi de investiţii - asigură realizarea activităţilor de investiţii, gestionarea şi utilizarea fondurilor alocate, în conformitate cu Programul naţional de dezvoltare rurală 2007-2013

2. Vicepreşedinte
• Departamentul luptă antifraudă - îndeplineşte atribuţii pentru a asigura controalele la faţa locului ale proiectelor finanţate din fonduri europene.
         • Departamentului pentru pescuit – îndeplineşte atribuţii pentru a asigura gestionarea şi implementarea asistenţei financiare alocate în cadrul organizării comune a pieţei de peşte şi a  "Programului Operaţional pentru Pescuit 2007-2013".
 •  Departamentul de gestionare a creanţelor 

•   Departamentul contabilitate

3. Vicepreşedinte
•  Departamentul juridic

• Departamentul plăţi - asigură gestionarea şi utilizarea fondurilor alocate pentru schemele de sprijin direct în cadrul politicii agricole comune (PAC) şi  organizarea comună a pieţei fructelor şi legumelor
•  Departamentul sanitar veterinar - asigură identificarea şi înregistrarea animalelor
•  Departamentul de asistenţă tehnică

• Departamentul de achiziţii publice - îndeplineşte atribuţii pentru a asigura desfăşurarea procedurii de achiziţie publică şi executarea contractelor.
4. Vicepreşedinte
• Departamentul de Informatică - asigură punerea în aplicare şi întreţinerea sistemelor informatice în domeniu, proiectarea şi dezvoltarea sistemelor informaţionale, precum şi modificarea aplicaţiilor informatice.
Fermierii, locuitorii din mediul rural, antreprenorii şi guvernele locale sunt principalii beneficiari ai măsurilor implementate de către ARMA.

Sumele care sunt prevăzute pentru Polonia, în cadrul fondurilor comunitare sunt completate cu fonduri naţionale provenite de la bugetul de stat, precum şi cu fonduri din surse private.

Plăţile directe reprezintă instrumente de sprijin pentru agricultori. Fermierii polonezi au beneficiat de plăţi directe în cadrul  schemei de plată unică pe suprafaţă, încă din anul 2004, după aderarea Poloniei la UE.Sprijinul financiar este acordat agricultorilor polonezi, proporţional cu zona de cultură agricolă.

Sprijinul oferit de Agenţie, în cadrul organizării comune a pieţei legumelor şi fructelor, se referă atât la piaţa legumelor şi fructelor proaspete, cât şi a celor procesate.

În cadrul pieţei de legume şi fructe proaspete, organizaţiile de producători sunt susţinute prin următoarele măsuri:
·  cofinanţarea din fondurile operaţionale a organizaţiilor de producători respective;

- sprijinul acordat organizaţiilor de producători recunoscute provizoriu pentru costurile de instalare, costurile de administrare şi cofinanţarea investiţiilor.

În anul 2007, Agenţia a început punerea în aplicare a Programului operaţional "Dezvoltarea durabilă a sectorului de pescuit şi a pescuitului în zonele de coastă pentru perioada 2007-2013", care va fi finanţat din Fondul European pentru Pescuit (FEP).

Programul are la bază 5 priorităţi, pentru care au fost furnizate fonduri publice, atât comunitare cât şi naţionale.

Priorităţile propuse în acest program vizează spijinul acordat întreprinderilor de pescuit, pentru păstrarea unui echilibru stabil între resursele marine  şi resursele din apele interioare, precum şi în ceea ce priveşte capacitatea de pescuit a flotei poloneze.

Sprijinul financiar pentru organizaţiile producătorilor de peşte este cel mai important element al organizării comune a pieţei în sectorul produselor pescăreşti şi de acvacultură.

Agenţia pentru Restructurare şi Modernizare în Agricultură acordă sprijin financiar din fonduri naţionale sub formă de subvenţii pentru dobânda la creditele de investiţii.

Colaborarea băncilor cu ARMA, presupune acordarea de credite din fonduri proprii pentru entităţile angajate în producţia de legume şi fructe, precum şi în procesarea acestora.

Începând cu 1 mai 2007 au fost încheiate noi acorduri privind creditarea.  Clauzele acordului de creditare au fost modificate, condiţiile creditării fiind prevăzute în Regulamentul Consiliului de miniştri din 26 aprilie 2007.
Acest regulament prevede acordarea sprijinului financiar agricultorilor, prin ARMA, pentru procesarea produselor agricole, în cadrul unităţilor de procesare şi marketing, sub formă de:

-subvenţii pentru rata dobânzii la creditele de investiţii contractate de fermieri;
-credite pentru pierderile datorate condiţiilor meteorologice nefavorabile, care pot fi asimilate dezastrelor naturale;
-credite acordate din fondurile proprii ale băncilor care au încheiat un acord corespunzător cu Agenţia;
-garanţii pentru rambursarea creditelor de investiţii şi a creditelor pentru dezastre naturale.

PORTUGALIA
Institutul de Finanţare pentru Agricultură şi Pescuit
  (Instituto de Financiamento da Agricultura e Pescas - IFAP I.P)

Cadrul legal

Decretul-Lege nr. 87/2007 din 29 martie privind înfiinţarea  Institutului de Finanţare pentru Agricultură şi Pescuit

Ordonanţa nr. 846/2009 din 6 august (modificată în 23 septembrie) privind aprobarea statutului Institutului de Finanţare pentru Agricultură şi Pescuit 

Institutul de Finanţare pentru Agricultură şi Pescuit a fost înfiinţat în baza Decretului-Lege nr. 87/2007 din 29 martie.
Este un institut cu autonomie administrativă, financiară şi patrimoniu propriu, aflat sub dubla autoritate a Ministerului Agriculturii, Dezvoltării Rurale şi Pescuitului şi a Ministerului Finanţelor. De asemenea, acest institut este organism central, cu jurisdicţie pe întreg teritoriul naţional.

Institutul de Finanţare pentru Agricultură şi Pescuit are ca misiune validarea plăţilor efectuate, ca urmare a măsurilor de sprijin financiar aprobate la nivel naţional şi comunitar, în cadrul sectorului de agricultură, dezvoltare rurală, pescuit şi în sectoarele conexe, precum şi de a propune politici şi strategii în ceea ce priveşte comunicarea şi informarea în domeniul agriculturii.

Atribuţiile Institutului  sunt:

- asigură funcţionarea schemelor de sprijin financiar, finanţate atât din bugetul comunitar, cât şi de la bugetul naţional, precum şi stabilirea şi aplicarea la nivel naţional a normelor comune, pentru schemele de sprijin direct în cadrul politicii agricole comune,

- punerea în aplicare a strategiei şi politicii naţionale în domeniul tehnologiei informaţiei şi comunicării (IT pentru sectorul agricultură), asigurând construcţia, gestionarea şi operarea infrastructurii IT,

- sprijină dezvoltarea agriculturii şi pescuitului, precum şi a sectorului agroalimentar, prin atragerea de sisteme de finanţare directe şi indirecte.
Pentru îndeplinirea responsabilităţilor sale, institutul promovează colaborarea cu următoarele structuri: 

· departamentele şi serviciile Ministerului agriculturii, dezvoltării rurale şi pescuitului, 

· ministerele având competenţe în domeniile respective de activitate, 

· organe centrale de specialitate ale administraţiei publice la nivel regional,
· entităţi publice sau private care activează în domeniu, 
· alte entităţi naţionale sau internaţionale.
În conformitate cu Decretul - Lege nr. 87/2007 din 29 martie, Institutul de Finanţare pentru Agricultură şi Pescuit este agenţie de plăţi pentru FEGA (Fondul European pentru Garantare Agricolă) şi FEADR (Fondul European Agricol pentru Dezvoltare Rurală), precum şi pentru Fondul forestier permanent.

Ordonanţa nr. 846/2009 din 6 august (modificată în 23 septembrie) reglementează organizarea internă a institutului şi aprobă statutul acestuia. De asemenea
, ordonanţa stabileşte toate responsabilităţile, comune şi specifice, ale departamentelor şi birourilor, care costituie structura organizatorică a institutului.

Organele
 de conducere ale institutului sunt reprezentate de:

- Consiliul de administraţie

- Comitetul de audit

Organigrama institutului cuprinde departamente şi birouri, care sunt subordonate ierarhic şi funcţional consiliului de administraţie.

• Departamentul ajutoare directe

• Departamentul sprijin pentru investiţi 

• Departamentul pentru control

• Departamentu financiar

• Departamentul administrare generală şi resurse umane

• Departamentul juridic şi de colectarea debitelor

• Departamentul sisteme de informare

• Biroul de audit

• Biroul programe şi relaţii comunitare

        • Biroul inovaţie şi calitate

        • Departamentul sprijin comunitar pentru Regiunea Autonomă Madeira

ROMÂNIA
România are două agenţii de plăţi, una pentru efectuarea plăţilor acordate de Fondul  European Agricol pentru Dezvoltare Rurală (FEADR), respectiv Agenţia de Plăţi pentru Dezvoltare Rurală şi Pescuit, iar cea de-a doua, Agenţia de Plăţi şi Intervenţie pentru Agricultură, pentru plăţile aferente Fondului European de Garantare Agricolă (FEGA).
Conform art.6, alin.(3) al Regulamentului (CE) nr.1290/2005,  a fost constituită Direcţia pentru Coordonarea Agenţiilor de Plăţi, care acţionează ca unic interlocutor cu Comisia Europeană.
Agenţia de plăţi şi intervenţii în agricultură

Cadrul legal

Lege nr.1 din 16 februarie 2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, Industrie Alimentară şi Dezvoltare Rurală

Agenţia a fost înfiinţată şi funcţionează în baza Legii 1/2004 cu modificările şi completările ulterioare, iar rolul său constă în aplicarea măsurilor de sprijin pentru producătorii agricoli, măsuri finanţate atât de către bugetul Uniunii Europene, cât şi de bugetul de stat. 
Principalele atribuţii ale APIA sunt: 
- de autorizare,  
- de efectuare şi 
- de contabilizare a plăţilor. 
Agenţia este organizată pe trei niveluri (central, judeţean si local), are 42 de sucursale judeţene si 210 sedii locale.
Începând cu 1 ianuarie 2007, APIA derulează fondurile europene pentru implementarea măsurilor de sprijin finanţate din Fondul European pentru Garantare în Agricultură (FEGA).
Competenţele Agenţiei sunt:

· Asigură derularea operaţiunilor financiare legate de gestionarea fondurilor alocate; 

· Asigură verificarea cererilor de plată primite de la beneficiari; 

· Autorizează plata către beneficiari în urma verificării cererilor de plată sau îi înştiinţează pe aceştia cu privire la eventualele nereguli sesizate, în vederea soluţionării acestora; 

· Execută plăţile autorizate către beneficiari; 

· Ţine contabilitatea plăţilor efectuate; 

· Urmăreşte încadrarea în fondurile alocate pentru activităţile prevăzute mai sus; 

· Asigură îndeplinirea cerinţelor cu privire la informarea publică privind activităţile desfăşurate; 

· Asigură desfăşurarea în bune condiţii a activităţilor economice, administrative, contabile, de personal şi audit ale Agenţiei; 

· Colaborează pentru îndeplinirea atribuţiilor specifice cu organele administraţiei publice centrale şi locale; 

· Pregăteşte şi implementează prevederile privind mecanismele comerciale; 

· Administrează sistemul de certificate de export-import şi garanţii pentru importul şi exportul produselor agricole 

· Elaborează şi implementează procedurile privind aplicarea sistemului de intervenţie pentru produsele agricole; 

· Este autoritatea publică responsabilă cu implementarea Sistemului Integrat de Administrare şi Control; 

· Asigură managementul cotelor de producţie de zahăr şi izoglucoză şi gestionează contribuţiile aferente acestor cote; 

· Elaborează manuale de proceduri şi metodologii în vederea implementării corespunzătoare a atribuţiilor care îi revin; 

· Implementează şi administrează restituţiile la export şi sistemul de garanţii aferente restituţiilor; 

· Furnizează toate informaţiile solicitate de Organismul coordonator al agenţiilor de plăţi pentru agricultură, dezvoltare rurală şi pescuit. 
Agenţia este condusă de un director general în subordinea căruia se află următoarele direcţii şi servicii:

· Direcţia măsuri de sprijin şi IACS (Sistemul Integrat de Adminstrare şi Control)

· Direcţia control pe teren
· Direcţia măsuri de piaţă
· Direcţia ajutoare specifice comunitare şi de stat
· Direcţia inspecţii
· Direcţia juridică şi contencios
· Direcţia management resurse umane
· Direcţia patrimoniu, achiziţii publice şi administrativ
· Direcţia audit intern
· Direcţia economică
· Direcţia IT
· Direcţia metodologie şi relaţii instituţionale
· Serviciul relaţii cu publicul şi comunicare

Agenţia de Plăţi pentru Dezvoltare Rurală şi Pescuit

Cadrul legal
Ordonanţă de urgenţă nr.13 din 22 februarie 2006 privind înfiinţarea, organizarea şi funcţionarea Agenţiei de Plăţi pentru Dezvoltare Rurală şi Pescuit, prin reorganizarea Agenţiei SAPARD

Agenţia de Plăţi pentru Dezvoltare Rurală şi Pescuit, a fost înfiinţată prin Ordonanţa de Urgenţă a Guvernului nr. 13 din 27 februarie 2006, prin reorganizarea Agenţiei SAPARD şi a primit acreditarea de funcţionare la finalul anului 2007. 
Actul de acreditare al Agenţiei de Plăţi pentru Dezvoltare Rurală şi Pescuit, ca Agenţie ce gestionează Fondul  European Agricol pentru Dezvoltare Rurală (FEADR), a fost semnat de Ministrul Agriculturii şi Dezvoltării Rurale la data de 15 decembrie 2007.
Agenţia este formată din 12 Direcţii specializate la nivel cetral, din 8 Centre Regionale de Plăţi pentru Dezvoltare Rurală şi Pescuit, fiecare Centru cu câte  4 compartimente specializate şi 42 de Oficii Judeţene, cu câte 2 compartimente specializate.

Agenţia este condusă de un director general şi 3 directori generali adjuncţi:

- Director general  adjunct implementare tehnică
- Director general  adjunct plăţi proiecte
- Director general  adjunct armonizare legislaţie şi contabilitate
Organigrama Agenţiei cuprinde următoarele direcţii:

-    Direcţia resurse umane

· Direcţia control şi antifraudă

· Direcţia audit intern

· Direcţia juridic şi contencios

· Direcţia economică

· Direcţia asistenţă tehnică şi Leader

· Direcţia selectare contractare

· Direcţia coordonare programe

· Direcţia relaţii publice

· Direcţia plăţi proiecte

· Direcţia contabilizare plăţi fonduri europene

· Direcţia IT

SPANIA

Fondul Spaniol de Garantare Agricolă
 (Fondo Español de Garantía Agraria – FEGA)
Cadrul legal 
Decretul Regal nr.1441 din 21 decembrie 2001 privind aprobarea statutului Fondului Spaniol de Garantare Agricolă

Decretul Regal nr. 521 din 28 aprilie 2006 privind stabilirea regimului agenţiilor de plăţi, precum şi de gestionare a fondurilor europene pentru agricultură

Ordinul nr. 3147 din 6 octombrie 2006 al Ministrului Agriculturii, Pescuitului şi Alimentaţiei privind autorizarea Fondului  Spaniol de Garantare Agricolă ca agenţie de plăţi

Gestionarea fondurilor europene destinate agriculturii este realizată, în Spania, printr-un sistem format din organisme care depind de Administraţia Generală a Statului şi din organisme care depind de fiecare din cele 17 comunităţi autonome. 

În acest sistem, Administraţia Generală a Statului este reprezentată de către Fondul Spaniol de Garantare Agricolă, organism autonom, în cadrul Ministerului Mediului Înconjurător, Dezvoltării Rurale şi Afacerilor Maritime, a cărui principală misiune este de a contribui la aplicarea strictă a  obiectivelor PAC (Politicii Agricole Comune).

Comunităţile autonome sunt reprezentate de către un organism plătitor, care depinde de secretariatele sau departamentele din cadrul guvernelor autonome. În total, există 18 organisme plătitoare.
Fondul Spaniol de Garantare Agricolă coordonează sistemul, iar organismele plătitoare gestionează plăţile şi ajutoarele asociate teritoriilor lor, care trebuie vărsate către beneficiari.

Totodată, Fondul Spaniol de Garantare Agricolă gestionează ajutoarele care nu sunt asociate unui teritoriu specific.

Aşadar, Fondul Spaniol de Garantare Agricolă are un rol dublu, de coordonator al sistemului în ansamblu şi de plătitor al ajutoarelor care, prin natura lor, sunt gestionate de Administraţia Generală a Statului, în timp ce organismele plătitoare ale comunităţilor autonome au competenţe legate de gestionarea plăţilor ajutoarelor asociate teritoriilor respective.

Organigrama Fondului Spaniol de Garantare Agricolă este constituită din următoarele unităţi:
1. Preşedinte
2. Secretariatul General
3. Direcţia generală audit intern
4. Direcţia generală economico-financiară
5. Direcţia generală pentru reglementarea activităţii pieţelor
6. Direcţia generală ajutoare directe

7. Direcţia generală pentru sectoare speciale 

8. Direcţia generală fonduri agricole

Atribuţiile şi competenţele Fondului Spaniol de Garantare Agricolă sunt:

1.Acţionează ca unic interlocutor cu Comisia Europeană pentru probleme legate de finanţarea PAC (Politica Agricolă Comună), în conformitate cu dispoziţiile articolului 6.3 din Regulamentul (CE) al Consiliului 1290/2005 din 21 iunie 2005 privind finanţarea politicii agricole comune.

2.Acţionează în dublă calitate, pe de o parte de organism care coordonează sistemul care gestionează fondurile europene destinate agriculturii, iar pe de altă parte, de plătitor al ajutoarelor care, prin natura lor, sunt gestionate de Administraţia Generală a Statului
3.Gestionarea plăţilor privind restituţiile la export, precum şi administrarea sistemului de garanţii aferente restituţiilor.
4.Responsabil cu coordonarea financiară a operaţiunilor referitoare la gestionarea fondurilor alocate la nivel naţional.

5.Determinarea sumelor care trec în responsabilitatea financiară a Comunităţilor autonome, potrivit articolului 44.2 din Legea 55/1999 din 29 decembrie privind măsurile fiscale, administrative şi de ordin social
.
6.Atribuţii care decurg din calitatea sa de autoritate naţională însărcinată cu coordonarea şi controalele stabilite prin Regulamentul (CEE) 3508/1992 al Consiliului din 27 noiembrie privind stabilirea sistemului integrat de administrare  şi control (IACS) pentru anumite scheme de ajutor comunitar
. (articolul 8.3.)
7.Propune sau, după caz elaborează manuale de proceduri şi metodologii în vederea implementării corespunzătoare a atribuţiilor care îi revin.

8.Gestionarea contribuţiilor şi a altor taxe colectate în cadrul sectorului lapte şi produse lactate.

9.Asigură desfăşurarea în bune condiţii a activităţilor privind auditul performanţelor Agenţiei.
Ungaria
Agenţia pentru Dezvoltare Rurală şi Agricolă
 (Agricultural and Rural Development Agency - ARDA) Mezőgazdasági és Vidékfejlesztési Hivatal – MVH
Cadrul legal
Decretul Guvernamental nr.256/2007 (X.4.) privind Agenţia pentru Dezvoltare Rurală şi Agricolă

Este unica agenţie de plăţi, la nivel naţional, pentru subvenţiile agricole din fondurile UE alocate Ungariei.
Agenţia a început să funcţioneze ca succesor legal al Agenţiei SAPARD şi a Centrului de Intervenţie pentru Agricultură.

Agenţia pentru Dezvoltare Rurală şi Agricolă se află sub autoritatea Ministerului Agriculturii şi Dezvoltării Rurale. 
Atribuţiile, organizarea şi funcţionarea agenţiei sunt prevăzute în Decretul Guvernamental 256/2007 (X.4) privind Agenţia pentru Dezvoltare Rurală şi Agricolă.
Agenţia asigură sprijinul, precum şi implementarea eficientă a instrumentelor financiare pentru perioada 2007-2013. Instrumentele financiare sunt fondurile structurale reprezentate de Fondul European de Garantare Agricolă (FEGA), şi Fondul European Agricol pentru Dezvoltare Rurală (FEADR). Pe lângă aceasta, Agenţia implementează, de asemenea şi schemele de plăţi directe şi plăţi naţionale directe complementare
Agenţia pentru Dezvoltare Rurală şi Agricolă a fost înfiinţată pentru a gestiona cererile de sprijin financiar acordat agriculturii din resursele menţionate mai sus (comunitare şi resurse repartizate prin intermediul bugetului de stat), precum şi pentru stabilirea unor măsuri legate de reglementarea pieţei.
În plus, Agenţia îndeplineşte atribuţii legate de alocarea suportului financiar din Fondul European pentru Pescuit (FEP).

De asemenea, Agenţia îndeplineşte atribuţii legate de activităţile de monitorizare şi evaluarea financiară, precum şi de verificarea temeiurilor juridice.
Agenţia, oferă un cadru organizatoric care să poată permite gestionarea şi rezolvarea problemelor, efectuarea plăţilor şi controalele pe teren.
În plus, sarcinile sale includ activităţi de furnizare a informaţiilor către clienţi, stocarea datelor, întocmirea rapoartelor şi formare profesională.

Agenţia poate delega anumite competenţe, altor organe cu care colaborează.

Agenţia pentru Dezvoltare Rurală şi Agricolă acţionează în calitate de agenţie de plăţi acreditată, în ceea ce priveşte Fondul European de Garantare Agricolă (FEGA) şi  îndeplineşte următoarele atribuţii:
· managementul suportului financiar alocat de UE pentru piaţa internă,
· managementul suportului financiar alocat de UE pentru piaţa externă,
· gestionarea  Sistemului de Informaţii de Piaţă (SIM),
· managementul plăţilor directe şi gestionarea Sistemului Integrat de Administrare şi Control (IACS), precum şi dezvoltarea în continuare a acestuia

· măsuri privind dezvoltarea rurală

De asemenea îndeplineşte atribuţii referitoare la următoarele aspecte:

-  dezvoltarea şi implementarea măsurilor de sprijin finanţate prin Fondul European Agricol pentru Dezvoltare Rurală (FEADR) şi Fondul European de Garantare Agricolă (FEGA), precum şi implementarea altor măsuri
-  suportul financiar alocat prin Fondul European pentru Pescuit (FEP), pe baza instrucţiunilor de la autorităţile cu competenţe în gestionarea fondurilor comunitare

-    implementarea şi utilizarea suporturilor financiare naţionale
În acest scop, Agenţia pentru Dezvoltare Rurală şi Agricolă operează cu următoarele sisteme:

· sistemul de înregistrare a clienţilor

· sistemul de înregistrare şi control care gestionează măsurile implementate
· sistemul de identificare a terenului

· recordurile naţionale în ceea ce priveşte terenurile cultivate cu viţă de vie, prin intermediul sistemului GIS

·  sistemul informatic de înregistrare a datelor
În conformitate cu articolul 1 alin.2 şi 3, din Regulamentul (CE) n° 885/2006, acreditarea Agenţiei pentru Dezvoltare Rurală şi Agricolă intră în domeniul de competenţă al Ministerului Agriculturii şi Dezvoltării Rurale. Înainte de procesul de acreditare, se efectuează un control de către o firmă de audit independent(ă). 
Agenţia pentru Dezvoltare Rurală şi Agricolă este un organism costituit din următoarele componente:

· un sediu central
· 19 birouri de reprezentanţă la nivel naţional, din care 7 birouri de reprezentanţă cu caracter provizoriu, care au competenţe regionale în ceea ce priveşte dezvoltarea rurală.
Ierarhia
 şi organizarea internă a Agenţiei asigură o delimitare adecvată a sarcinilor în ce priveşte aprobările, decontările, precum şi evidenţa contabilă a plăţilor, cuprinzând astfel:

- preşedinte

- prim-vicepreşedinte
- vicepreşedinte

-  birou central 
Subordonat direct preşedintelui Agenţiei:

• Departamentul audit intern 

Subordonate prim-vicepreşedintelui Agenţiei:
• Departamentul juridic

• Direcţia măsuri de sprijin în domeniul pieţei şi comerţului exterior
• Direcţia finanţe

• Direcţia măsuri de sprijin în domeniul dezvoltării rurale

• Direcţia măsuri de intervenţie

Subordonate vicepreşedintelui Agenţiei

• Departamentul IT

• Departamentul control

• Direcţia plăţi directe

• Direcţia birouri regionale

Subordonate biroului  central:

• Departamentul management şi coordonare

• Departamentul secretariatului tehnic
• Departamentul resurse umane

• Departamentul buget şi management financiar

• Departamentul dezvoltarea sistemului 
• Departamentul siguranţă şi intervenţie

• Departamentul juridic

Agenţia poate delega unele atribuţii tehnice, altor instituţii, după cum urmează:
· Biroul Central pentru Agricultură

· Institutul de Geodezie, Cartografie şi Teledetecţie

· Institutul de Mecanizare Agricolă 

· Institutul consultativ în domeniul educaţiei pentru dezvoltare rurală

Sarcinile delegate trebuie să fie specificate într-un acord scris.
De asemenea, Agenţia este responsabilă pentru:

- autorizarea şi controlul solicitărilor, controlul performanţei şi eficienţei activităţii administrative, controalele la faţa locului,
- executarea plăţilor,

- înregistrarea, sub forma unui sistem de informare, a tuturor plăţilor, în conturile separate ale Agenţiei pentru cheltuielile FEGA şi cheltuielile FEADR şi pregătirea rezumatelor periodice ale cheltuielilor, precum şi ale declaraţiilor lunare, trimestriale şi anuale către Comisie,

- păstrarea registrului debitorilor,
- recuperarea debitelor restante,
- administrarea registrului clienţilor,
- administrarea sistemul integrat de administrare şi control (IACS),
- pregătirea raportului anual

� � HYPERLINK "http://www.bioagro.gr/modules/contentpro/index.php?op=showentry&id=106&tpl=dc" ��http://www.bioagro.gr/modules/contentpro/index.php?op=showentry&id=106&tpl=dc�


� � HYPERLINK "http://www.minind.ro/reg_764/lista_puncte_de_informare.pdf" ��http://www.minind.ro/reg_764/lista_puncte_de_informare.pdf�


� � HYPERLINK "http://www.mri.bund.de/en/de/home.html" ��http://www.mri.bund.de/en/de/home.html�


� � HYPERLINK "http://www.agriculture.gov.ie/aboutus/aboutthedepartment/" ��http://www.agriculture.gov.ie/aboutus/aboutthedepartment/�





� � HYPERLINK "http://www.apia.org.ro/ministere/italia.htm" ��http://www.apia.org.ro/ministere/italia.htm�


�� HYPERLINK "http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/08_Normative/statutodecretoapp.pdf" ��http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/08_Normative/statutodecretoapp.pdf�


�� HYPERLINK "http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/08_Normative/statutodecretoapp.pdf" ��http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/08_Normative/statutodecretoapp.pdf�


�� HYPERLINK "http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/07_Organigramma/STRUTTURA%202010.pdf" ��http://www.agea.gov.it/portal/page/portal/AGEAPageGroup/HomeAGEA/01SX_STRUTTURA/07_Organigramma/STRUTTURA%202010.pdf�


� � HYPERLINK "http://www.arbea.basilicata.it/" ��http://www.arbea.basilicata.it/�


� � HYPERLINK "http://www.arbea.basilicata.it/index.php?option=com_content&task=view&id=24&Itemid=94" ��http://www.arbea.basilicata.it/index.php?option=com_content&task=view&id=24&Itemid=94�


� � HYPERLINK "http://www.arpea.piemonte.it/cms/chi-siamo.html" ��http://www.arpea.piemonte.it/cms/chi-siamo.html�


�� HYPERLINK "http://arianna.consiglioregionale.piemonte.it/ariaint/TESTO?TIPOVISUAL=HTML&LAYOUT=PRESENTAZIONE&TIPODOC=LEGGI&RINVIOPDL=0&LEGGE=16&LEGGEANNO=2002" ��http://arianna.consiglioregionale.piemonte.it/ariaint/TESTO?TIPOVISUAL=HTML&LAYOUT=PRESENTAZIONE&TIPODOC=LEGGI&RINVIOPDL=0&LEGGE=16&LEGGEANNO=2002�


�� HYPERLINK "http://arianna.consiglioregionale.piemonte.it/ariaint/TESTO?TIPOVISUAL=HTML&LAYOUT=PRESENTAZIONE&TIPODOC=LEGGI&RINVIOPDL=0&LEGGE=35&LEGGEANNO=2006" ��http://arianna.consiglioregionale.piemonte.it/ariaint/TESTO?TIPOVISUAL=HTML&LAYOUT=PRESENTAZIONE&TIPODOC=LEGGI&RINVIOPDL=0&LEGGE=35&LEGGEANNO=2006�


� � HYPERLINK "http://agrea.regione.emilia-romagna.it/" ��http://agrea.regione.emilia-romagna.it/�


�� HYPERLINK "http://demetra.regione.emilia-romagna.it/al/monitor.php?vi=nor&dl=leggiV/2001/lr-er-2001-21&dl_t=text/xml&dl_a=y&dl_id=leggiV/1.0.0.e7&bk=0" ��http://demetra.regione.emilia-romagna.it/al/monitor.php?vi=nor&dl=leggiV/2001/lr-er-2001-21&dl_t=text/xml&dl_a=y&dl_id=leggiV/1.0.0.e7&bk=0�


� � HYPERLINK "http://www.arimr.gov.pl/o-arimr/information-about-the-agency.html" ��http://www.arimr.gov.pl/o-arimr/information-about-the-agency.html�


� � HYPERLINK "http://www.arimr.gov.pl/o-arimr/information-about-the-agency.html" ��http://www.arimr.gov.pl/o-arimr/information-about-the-agency.html�





� � HYPERLINK "http://www.ifap.min-agricultura.pt/portal/page/portal/ifap_publico" ��http://www.ifap.min-agricultura.pt/portal/page/portal/ifap_publico�


� � HYPERLINK "http://www.dre.pt/pdf1sdip/2007/03/06300/18801882.PDF" ��http://www.dre.pt/pdf1sdip/2007/03/06300/18801882.PDF�


� � HYPERLINK "http://dre.pt/pdf1sdip/2009/08/15100/0510205107.pdf" ��http://dre.pt/pdf1sdip/2009/08/15100/0510205107.pdf�


� � HYPERLINK "http://www.ifap.min-agricultura.pt/portal/page/portal/ifap_publico/GC_oifap/GC_estrut" ��http://www.ifap.min-agricultura.pt/portal/page/portal/ifap_publico/GC_oifap/GC_estrut�


� � HYPERLINK "http://www.dre.pt/pdf1sdip/2007/03/06300/18801882.PDF" ��http://www.dre.pt/pdf1sdip/2007/03/06300/18801882.PDF�


� � HYPERLINK "http://www.apia.org.ro/ministere_agentii.htm" ��http://www.apia.org.ro/ministere_agentii.htm�


� � HYPERLINK "http://www.cdep.ro/intranet/mof/partea1/2004/0162.pdf" ��http://www.cdep.ro/intranet/mof/partea1/2004/0162.pdf�


� � HYPERLINK "http://www.apdrp.ro/" ��http://www.apdrp.ro/�


� � HYPERLINK "http://www.cdep.ro/intranet/mof/partea1/2006/0185.pdf" ��http://www.cdep.ro/intranet/mof/partea1/2006/0185.pdf�


� � HYPERLINK "http://www.fega.es/PwfGcp/es/el_fega/mision/index.jsp" ��http://www.fega.es/PwfGcp/es/el_fega/mision/index.jsp�


� � HYPERLINK "http://noticias.juridicas.com/base_datos/Admin/rd1441-2001.html" ��http://noticias.juridicas.com/base_datos/Admin/rd1441-2001.html�


� � HYPERLINK "http://noticias.juridicas.com/base_datos/Admin/rd521-2006.html" ��http://noticias.juridicas.com/base_datos/Admin/rd521-2006.html�


� � HYPERLINK "http://faolex.fao.org/docs/texts/spa71327.doc" ��http://faolex.fao.org/docs/texts/spa71327.doc�





� � HYPERLINK "http://noticias.juridicas.com/base_datos/Admin/l55-1999.t4.html#a44" ��http://noticias.juridicas.com/base_datos/Admin/l55-1999.t4.html#a44�


� � HYPERLINK "http://www.mapa.es/desarrollo/pags/LEGISLACION/Feoga/reglamento3508-1992.pdf" ��http://www.mapa.es/desarrollo/pags/LEGISLACION/Feoga/reglamento3508-1992.pdf�


� � HYPERLINK "http://www.mvh.gov.hu/portal/MVHPortal_en/default/mainmenu/about_mvh" ��http://www.mvh.gov.hu/portal/MVHPortal_en/default/mainmenu/about_mvh�





� � HYPERLINK "http://www.mvh.gov.hu/portal/MVHPortal_en/default/mainmenu/about_mvh/Introduction_of_MVH" ��http://www.mvh.gov.hu/portal/MVHPortal_en/default/mainmenu/about_mvh/Introduction_of_MVH�


� GIS este acronimul provenit de la Geographic Information System. Acest sistem e utilizat pentru a crea, stoca, a analiza și prelucra informații distribuite spațial printr-un proces computerizat. Tehnologia GIS poate fi utilizată în diverse domenii științifice cum ar fi: managementul resurselor, studii de impact asupra mediului, cartografie, planificarea rutelor. Specific unui GIS este modul de organizare a informației gestionate. Există două tipuri de informație: una grafică care indică repartiția spațială a elementelor studiate și alta sub formă de � HYPERLINK "http://ro.wikipedia.org/wiki/Baz%C4%83_de_date" \o "Bază de date" �bază de date� pentru a stoca atributele asociate acestor elemente (de ex. pentru o șosea lungimea ei, lățimea, numărul benzilor, materialul de construcție etc.).





� � HYPERLINK "http://www.mvh.gov.hu/portal/MVHPortal_en/default/mainmenu/about_mvh/Organigram" ��http://www.mvh.gov.hu/portal/MVHPortal_en/default/mainmenu/about_mvh/Organigram�





� � HYPERLINK "http://www.fomi.hu/honlap/francia/" ��http://www.fomi.hu/honlap/francia/�





PAGE  
27
DIRECŢIA STUDII ŞI DOCUMENTARE LEGISLATIVĂ

